Uredba (ES) št. 1624/2000 Evropskega parlamenta in Sveta

z dne 10. julija 2000

o spremembah Uredbe Sveta (EGS) št. 3330/91 o statističnih podatkih v zvezi z blagovno menjavo med državami članicami s posebnim sklicevanjem na poenostavljeno uporabo nomenklature proizvodov

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o ustanovitvi Evropske skupnosti, zlasti člena 95,

ob upoštevanju predloga Komisije [1],

ob upoštevanju mnenja Ekonomsko-socialnega odbora [2],

skladno s postopkom iz člena 251 Pogodbe [3],

OB UPOŠTEVANJU NASLEDNJEGA:

(1) Na podlagi Uredbe (EGS) št. 3330/91 [4] Skupnost in države članice pripravljajo statistične podatke v zvezi z blagovno menjavo med državami članicami ("Intrastat") v prehodnem obdobju, ki se je začelo 1. januarja 1993 in bo končano na datum prehoda na poenoteni sistem obdavčenja v državi članici porekla.

(2) Cilj poenostavitve zakonodaje za notranji trg, kot je oblikovana v pobudi SLIM (poenostavljena zakonodaja za notranji trg), je izboljšati konkurenčnost podjetij in možnost oblikovanja delovnih mest.

(3) Poenostavitev sistema Intrastat je bila izbrana kot pilotski projekt SLIM, posebni predlogi, ki jih je oblikovala delovna skupina SLIM-Intrastat za zmanjšanje bremena poročevalskih enot, ki zagotavljajo statistične informacije, pa so predmet sporočila Evropskemu parlamentu in Svetu, ki sta jih pozdravila.

(4) Poenostavljena uporaba nomenklature proizvodov je eden od takih predlogov, saj imajo poročevalske enote, ki zagotavljajo informacije, klasifikacijo proizvodov na splošno za težavno.

(5) Pomembno je poenostaviti kombinirano nomenklaturo, ki se mora uporabljati enotno pri blagovni menjavi znotraj Skupnosti kakor tudi pri blagovni menjavi z državami nečlanicami zato, da se poenostavi uporaba sistema — zlasti za mala in srednje velika podjetja; v tem kontekstu bi bilo treba upoštevati rezultate stalnih razprav, ki jih vodi Komisija z državami članicami in z evropskimi organizacijami za trgovino in industrijo v okviru SLIM, pri čemer bi bilo ohranjeno načelo enotne nomenklature.

(6) Uporaba poenostavitvenih pragov je učinkovito orodje za zmanjševanje bremen pri poročanju podjetij, zlasti MSP-jev –

SPREJELA NASLEDNJO UREDBO:

Člen 1

V členu 28(5) Uredbe (EGS) št. 3330/91 se prvi pododstavek nadomesti z naslednjim:

"5. Poenostavitveni pragovi izvzemajo poročevalske enote, ki morajo zagotoviti informacije, od popolnega izpolnjevanja določb člena 23; te poročevalske enote morajo samo v poročilih, navedenih v členu 13(1), poročati o največ desetih najbolj podrobnih ustreznih tarifnih oznakah kombinirane nomenklature, ki so najpomembnejše glede na vrednost, in razvrstiti druge proizvode v posebne tarifne podštevilke na podlagi podrobnih navodil, ki jih določi Komisija skladno s členom 30. Za vsako od prej navedenih tarifnih podštevilk je poleg kodne oznake, navedene v drugi alinei člena 21, treba navesti državo članico, ki pošilja blago, ali državo članico, kamor je blago namenjeno, ter vrednost blaga."

Člen 2

Ta uredba začne veljati dan po objavi v Uradnem listu Evropskih skupnosti.

Uporablja se od 1. januarja 2001.

Ta uredba je v celoti zavezujoča in se neposredno uporablja v vseh državah članicah.

V Bruslju, 10. julija 2000

Za Evropski parlament

Predsednica

N. Fontaine

Za Svet

Predsednik

H. Védrine

[1] UL C 245, 12.8.1997, str. 12 in C 164, 29.5.1998, str. 14.

[2] UL C 19, 21.1.1998, str. 52.

[3] Mnenje Evropskega parlamenta z dne 1. aprila 1998 (UL C 138, 4.5.1998, str. 92), potrjeno dne 27. oktobra 1999 in skupno stališče Sveta z dne 28. februarja 2000 (UL C 87, 24.3.2000, str. 11) in Sklepa Evropskega parlamenta z dne 14. junija 2000.

[4] UL L 316, 16.11.1991, str. 1. Uredba, spremenjena z Uredbo Komisije (EGS) št. 1182/1999 (UL L 144, 9.6.1999, str. 1).

--------------------------------------------------